Trangia

Trangia AB er et svensk selskap som lager turbrennere. Selskapet holder til i Trångsviken i Jämtland.

Trangia ble grunnlagt i 1925 av John E Jonsson. Det kjente trangiasettet ble introdusert i 1951, og er et kompakt friluftskjøkken som er bygd opp rundt et aluminiumsfutteral som både fungerer som en vindskjerm og holder for steke- og kokekar. Settene kan fås i materialer som aluminium, duosal og titan, med eller uten slippbelegg.

Bestanddeler 
Standardoppsettet består av:

 To gryter som passer i hverandre.
 En stekepanne som også fungerer som grytelokk.
 En todelt enhet som består av en over- og underdel med følgende funksjoner:
 Overdelen holder kokekaret, og fungerer samtidig som skorsten og vindskjerm.
 Underdelen er basis for systemet, holder brenneren, og er luftinntaket.
 Et håndtak for å gripe stekepanne eller kasseroller.
 En spritbrenner i messing.
 En sparering for å justere flammen.
 Et lokk til brenneren, med gummipakning
 En nylonreim for å holde settet sammen under lagring.
 En kaffekjele (på enkelte modeller)

Enkeltdeler kan kjøpes løst som reservedeler. Ved bruk av stekepannen eller større gryter («leirgryte»), vil vindskjermen bare kunne beskytte brenneren.

Modeller og tilbehør 
Trangia-stormkjøkkenene finnes i 3 størrelser:

 Serie 27, laget for 1-2 personer. De to grytene er på 1 liter hver.
 Serie 25, laget for 3-4 personer. De to grytene er på henholdsvis 1,5 liter og 1,75 liter.
 Serie 28, Mini Trangia, minimalt sett med en 0,8 liters gryte og en teflonstekepanne. Annen type vindskjerm enn serie 25 og 27.

Det finnes ekstrautstyr som leirgryte, brenselflasker og matbokser. Selv om trangiasett tradisjonelt fyres med sprit, så kan man også kjøpe de med gassbrennere, og Trangia selger også egnede multifuelbrennere. Selskapet selger også enkeltkomponenter av alle settene, så det er mulig å bygge seg sett efter eget hode, eller supplere et sett med nyttig ekstrautstyr.

Referanser 

Selskaper etablert i 1925
Turbrennere